b'\n_START_ARTICLE_\nKak\xc5\xa1ne barve je svet\n_START_PARAGRAPH_\nKnjiga Kak\xc5\xa1ne barve je svet avtorice Dese Muck je otro\xc5\xa1ka knjiga, ki skozi zgodbo o dveh krtkih sku\xc5\xa1a razlo\xc5\xbeiti kak\xc5\xa1ne barve je svet. Za otroke ima knjiga dejanski pomen, a ko zgodbo prebere odrasla oseba, v njej najde mnoge simbole, ki si jih vsak lahko razlaga po svoje.\n_START_SECTION_\nVsebina\n_START_PARAGRAPH_\nPeter in Rozi sta krta mladi\xc4\x8da, ki s svojo mamo \xc5\xbeivita globoko pod zemljo. Neprestano sta la\xc4\x8dna in zdi se, da njuna mama kar ne more ugoditi njunemu apetitu. Zato se njuna k \xc5\xbeiv\xc4\x8dnim zlomom nagnjena mama odlo\xc4\x8di, naj si otroka sama poi\xc5\xa1\xc4\x8deta hrano. Ko Rozi in Peter z vsemi silami poizku\xc5\xa1ati izpuliti de\xc5\xbeevnika iz zemlje, ga pretrgata na pol. Njuna otro\xc5\xa1ka radovednost je brezmejna, zato se odlo\xc4\x8dita, da bosta poiskala \xc5\xa1e drugo polovico de\xc5\xbeevnika. Ko sta \xc5\xbee skoraj pri\xc5\xa1la na povr\xc5\xa1je, sta zagledala \xc4\x8duden obris, ki jima je velel, naj mu vrneta polovico de\xc5\xbeevnika, \xc4\x8de\xc5\xa1 da pripada njemu. Bila sta prepla\xc5\xa1ena, zato sta pobegnila domov._NEWLINE_Vse sta povedala mami, o grozni po\xc5\xa1asti in o nenavadni lu\xc4\x8di, ki sveti tam zgoraj. Mama ju je pou\xc4\x8dila, da je bila po\xc5\xa1ast koko\xc5\xa1, ki se ravno tako kot oni prehranjuje z de\xc5\xbeevniki, tista lu\xc4\x8dka pa je sonce. Zabi\xc4\x8dala pa jima je tudi, da nikoli ve\xc4\x8d ne smeta na povr\xc5\xa1je zemlje, saj lahko krti umrejo, \xc4\x8de so na soncu ve\xc4\x8d kot tri minute. Da bi otroka pomirila mamo, sta ji obljubila, da ne bosta zapustila varnega doma._NEWLINE_Toda Peter in Rozi sta seveda morala izvedeti, kak\xc5\xa1en je svet na povr\xc5\xa1ju zemlje. Najprej sta se odpravila k okulistu , ki jima je dal o\xc4\x8dala, saj so krti po naravi slepi in brez njih ne bi ni\xc4\x8desar videla, nato sta se odpravila na povr\xc5\xa1je. \xc5\xbde prvo sre\xc4\x8danje s tako mogo\xc4\x8dno svetlobo je bilo neverjetno. Bila sta navdu\xc5\xa1ena nad vsemi barvami in svetlobo. Kon\xc4\x8dno ni bilo ve\xc4\x8d vse \xc4\x8drno. Sre\xc4\x8dala sta kravo, ki jima je povedala, da je sedaj dan. Nato pa ju je povabila s seboj k potoku, kjer se zbirajo \xc5\xa1e ostale \xc5\xbeivali. Sledila sta ji. Med potjo jima je \xc5\xa1e razlo\xc5\xbeila, da je svet zelene in bele barve, tako kot njeno mleko. Ko so prispeli k potoku, so bile tam \xc5\xbee tudi ostale \xc5\xbeivali. Vse so ju posmehljivo gledale in si zatiskale o\xc4\x8di, \xc4\x8de\xc5\xa1 kje si \xc5\xa1e videl krta z o\xc4\x8dali. Koko\xc5\xa1 ju je takoj napadla in jima o\xc4\x8ditala, da jim krti \xc5\xbee tako ali tako kradejo de\xc5\xbeevnike in sedaj si bodo omislili \xc5\xa1e o\xc4\x8dala in pokradli \xc5\xa1e preostale. Krtka pa sta jim hitela pojasnjevati, da sta tu le iz razloga, da spoznata svet in njegove barve._NEWLINE_Sledil je dolg pogovor o tem kak\xc5\xa1ne barve je svet. Vsaka \xc5\xbeival jima je povedala druga\xc4\x8de. Od vsega govori\xc4\x8denja sta krtka postala la\xc4\x8dna, zato sta \xc5\xbeivali prosila za hrano. Takoj so jima dale vedeti, da brez dela ni jela in da si bosta hrano morala prislu\xc5\xbeiti. Tako sta najprej pomagala konju vle\xc4\x8di voz, racam loviti muhe, a vsa dela so bila zanju prete\xc5\xbeka. Postajala sta vse bolj la\xc4\x8dna. Nato pa ju je ma\xc4\x8dka prosila, \xc4\x8de bi ji pomagala loviti mi\xc5\xa1i tako, da vstopita v mi\xc5\xa1jo luknju in mi\xc5\xa1kam povesta, da jih zunaj \xc4\x8daka presene\xc4\x8denje. Toda krtka sta se odlo\xc4\x8dila, da tega ne bosta po\xc4\x8dela saj so mi\xc5\xa1ke do njiju vedno zelo prijazne._NEWLINE_Tako sta od silne lakote oble\xc5\xbeala na \xc5\xbego\xc4\x8dem soncu, misle\xc4\x8d da je zanju konec. In ravno takrat so pri\xc5\xa1le vse \xc5\xbeivali, tudi one misle\xc4\x8d, da sta krtka mrtva. Ravno ko so \xc5\xbeivali \xc5\xbealovale, sta se krtka prebudila. \xc5\xbdivali so bile navdu\xc5\xa1ene in se jima opravi\xc4\x8dile za nesramnost, poleg tega pa jima je koko\xc5\xa1 nalovila polno pest de\xc5\xbeevnikov. Krtka sta se najedla, zahvalila \xc5\xbeivalim in se vrnila domov. Ko sta pri\xc5\xa1la domov, je njuna mama blaznela od skrbi. Bila ju je zelo vesela in tudi Peter in Rozi sta bila sre\xc4\x8dna da sta doma. Mami sta povedala, kaj vse sta videla in koliko \xc4\x8dudovitih barv je bilo zgoraj, potem pa ju je premagala utrujenost. Pred spanjem sta mami \xc5\xa1e enkrat obljubila, da ne bosta ve\xc4\x8d nikoli zapustila doma. Vseeno sta spravila o\xc4\x8dala pod blazino, za vsak slu\xc4\x8daj, nato pa sta sladko zaspala in sanjala o barvah sveta.'